กฎกระทรวง แบ่งส่วนราชการสํานักงานนโยบายและแผนพลังงาน กระทรวงพลังงาน พ.ศ. ๒๕๖๒ อาศัยอํานาจตามความในมาตรา ๘ ฉ แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔ ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ ๔) พ.ศ. ๒๕๔๓ รัฐมนตรีว่าการกระทรวงพลังงานออกกฎกระทรวงไว้ ดังต่อไปนี้ข้อ ๑ ให้ยกเลิกกฎกระทรวงแบ่งส่วนราชการสํานักงานนโยบายและแผนพลังงาน กระทรวงพลังงาน พ.ศ. ๒๕๕๑ข้อ ๒ ให้สํานักงานนโยบายและแผนพลังงาน มีภารกิจในการเสนอแนะการกําหนดนโยบายและแผนเกี่ยวกับพลังงานของประเทศ รวมทั้งมาตรการทางด้านพลังงาน เพื่อให้ประเทศมีพลังงานใช้อย่างมั่นคง ยั่งยืน เหมาะสม มีประสิทธิภาพ และสอดคล้องกับสถานการณ์ของประเทศ โดยให้มีหน้าที่และอํานาจดังต่อไปนี้ (๑) เสนอแนะนโยบายและแผนการบริหารและพัฒนาการพลังงานของประเทศ (๒) เสนอแนะนโยบายและยุทธศาสตร์ด้านการอนุรักษ์พลังงานและพลังงานทดแทนเพื่อจัดทํากรอบการจัดสรรงบประมาณเพื่อส่งเสริมการอนุรักษ์พลังงานและพลังงานทดแทน (๓) กําหนดมาตรการแก้ไขป้องกันการขาดแคลนน้ํามันเชื้อเพลิง (๔) ประสาน ติดตาม และประเมินผลการปฏิบัติตามนโยบายและแผนการบริหารและ พัฒนาการพลังงานของประเทศ รวมทั้งบริหารจัดการกองทุนพลังงาน (๕) บริหารจัดการข้อมูล พยากรณ์แนวโน้มด้านพลังงาน และเป็นศูนย์ข้อมูลกลาง ด้านพลังงานของประเทศ (๖) ปฏิบัติการอื่นใดตามที่กฎหมายกําหนดให้เป็นหน้าที่และอํานาจของสํานักงานหรือตามที่รัฐมนตรีหรือคณะรัฐมนตรีมอบหมายข้อ ๓ ให้แบ่งส่วนราชการสํานักงานนโยบายและแผนพลังงาน ดังต่อไปนี้ (๑) สํานักงานเลขานุการกรม (๒) กองนโยบายปิโตรเลียม (๓) กองนโยบายไฟฟ้า (๔) กองนโยบายอนุรักษ์พลังงานและพลังงานทดแทน (๕) กองยุทธศาสตร์และแผนงาน (๖) ศูนย์เทคโนโลยีสารสนเทศและการสื่อสารข้อ ๔ ในสํานักงานนโยบายและแผนพลังงาน ให้มีกลุ่มตรวจสอบภายใน เพื่อทําหน้าที่หลัก ในการตรวจสอบการดําเนินงานภายในสํานักงาน และสนับสนุนการปฏิบัติงานของสํานักงาน รับผิดชอบงานขึ้นตรงต่อผู้อํานวยการ โดยมีหน้าที่และอํานาจดังต่อไปนี้ (๑) ดําเนินการเกี่ยวกับการตรวจสอบด้านการบริหาร การเงิน และการบัญชีของสํานักงาน (๒) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้อง หรือที่ได้รับมอบหมายข้อ ๕ ในสํานักงานนโยบายและแผนพลังงาน ให้มีกลุ่มพัฒนาระบบบริหาร เพื่อทําหน้าที่หลัก ในการพัฒนาการบริหารของสํานักงานให้เกิดผลสัมฤทธิ์ มีประสิทธิภาพ และคุ้มค่า รับผิดชอบงานขึ้นตรงต่อผู้อํานวยการ โดยมีหน้าที่และอํานาจดังต่อไปนี้ (๑) เสนอแนะและให้คําปรึกษาแก่ผู้อํานวยการเกี่ยวกับยุทธศาสตร์การพัฒนาระบบราชการภายในสํานักงาน (๒) ติดตาม ประเมินผล และจัดทํารายงานเกี่ยวกับการพัฒนาระบบราชการภายในสํานักงาน (๓) ประสานและดําเนินการเกี่ยวกับการพัฒนาระบบราชการร่วมกับหน่วยงานกลางต่าง ๆ และหน่วยงานภายในสํานักงานและกระทรวง (๔) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้อง หรือที่ได้รับมอบหมายข้อ ๖ สํานักงานเลขานุการกรม มีหน้าที่และอํานาจดังต่อไปนี้ (๑) ดําเนินการเกี่ยวกับงานบริหารทั่วไปของสํานักงาน งานช่วยอํานวยการ และงานเลขานุการของคณะกรรมการที่เกี่ยวข้อง (๒) ดําเนินการเกี่ยวกับการเงิน การบัญชี การงบประมาณ การพัสดุ อาคารสถานที่ และยานพาหนะของสํานักงาน (๓) ดําเนินการเกี่ยวกับการบริหารงานบุคคล การเสริมสร้างวินัย และการรักษาระบบคุณธรรมของสํานักงาน(๔) ประชาสัมพันธ์และเผยแพร่กิจกรรม ความรู้ ความก้าวหน้า และผลงานของสํานักงาน (๕) ดําเนินการเกี่ยวกับเงินทุนหมุนเวียนและการบริหารจัดการกองทุนในความรับผิดชอบของสํานักงาน รวมทั้งงานเลขานุการกองทุนเงินอุดหนุนจากสัญญาโรงกลั่นปิโตรเลียม (๖) ดําเนินการเกี่ยวกับงานกฎหมายและระเบียบที่เกี่ยวข้อง งานนิติกรรมและสัญญา งานเกี่ยวกับความรับผิดทางแพ่งและอาญา งานคดีปกครอง และงานคดีอื่นที่อยู่ในหน้าที่และอํานาจของสํานักงาน (๗) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้อง หรือที่ได้รับมอบหมายข้อ ๗ กองนโยบายปิโตรเลียม มีหน้าที่และอํานาจดังต่อไปนี้ (๑) เสนอแนะนโยบายและจัดทําแผนบริหารจัดการด้านปิโตรเลียมและเชื้อเพลิงชีวภาพ (๒) ประสานความร่วมมือด้านนโยบายและแผนบริหารจัดการด้านปิโตรเลียมและเชื้อเพลิงชีวภาพ กับหน่วยงาน หรือองค์กรต่าง ๆ ที่เกี่ยวข้องทั้งในและต่างประเทศ (๓) ส่งเสริมให้เกิดการแข่งขันในธุรกิจปิโตรเลียมและเชื้อเพลิงชีวภาพ (๔) ศึกษา วิเคราะห์ ติดตามสถานการณ์ จัดทําแนวโน้มและโครงสร้างราคาปิโตรเลียมและเชื้อเพลิงชีวภาพ (๕) ศึกษา วิเคราะห์ข้อมูล เสนอแนะนโยบายและวางแผนโครงสร้างพื้นฐานด้านปิโตรเลียมและเชื้อเพลิงชีวภาพ (๖) ติดตาม ประเมินผล และรายงานผลการดําเนินงานตามนโยบายและแผน รวมทั้งแผนยุทธศาสตร์การบริหารจัดการด้านปิโตรเลียม และเชื้อเพลิงชีวภาพ (๗) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้อง หรือที่ได้รับมอบหมายข้อ ๘ กองนโยบายไฟฟ้า มีหน้าที่และอํานาจดังต่อไปนี้ (๑) เสนอแนะนโยบายและแผนการบริหารและจัดทําแผนยุทธศาสตร์การพัฒนาพลังงานด้านไฟฟ้า (๒) ประสานความร่วมมือด้านนโยบายและแผนพลังงานด้านไฟฟ้ากับหน่วยงานหรือองค์กรต่าง ๆ ที่เกี่ยวข้องทั้งในและต่างประเทศ (๓) ส่งเสริมบทบาทการประกอบกิจการไฟฟ้าของผู้ประกอบกิจการไฟฟ้าทั้งภาครัฐและเอกชน (๔) ศึกษาและวิเคราะห์ความต้องการใช้ไฟฟ้า รวมทั้งจัดทํารายงานผลการพัฒนาพลังงานด้านไฟฟ้าของประเทศ (๕) ติดตาม ประเมินผล และรายงานผลการดําเนินงานตามนโยบายและแผน รวมทั้งแผนยุทธศาสตร์การพัฒนาพลังงานด้านไฟฟ้า(๖) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้อง หรือที่ได้รับมอบหมายข้อ ๙ กองนโยบายอนุรักษ์พลังงานและพลังงานทดแทน มีหน้าที่และอํานาจดังต่อไปนี้ (๑) ศึกษา วิเคราะห์ วิจัยข้อมูลเพื่อจัดทําและเสนอแนะนโยบายและยุทธศาสตร์ด้านการอนุรักษ์พลังงานและพลังงานทดแทน (๒) ประสาน ติดตาม ประเมินผล และรายงานผลการดําเนินงานตามนโยบายและยุทธศาสตร์ด้านการอนุรักษ์พลังงานและพลังงานทดแทน (๓) ส่งเสริมการวิจัย พัฒนา นวัตกรรมและความเชี่ยวชาญด้านการอนุรักษ์พลังงานและพลังงานทดแทน (๔) ประสานความร่วมมือด้านนโยบายและยุทธศาสตร์ด้านการอนุรักษ์พลังงานและพลังงานทดแทนกับหน่วยงานหรือองค์กรต่าง ๆ ที่เกี่ยวข้องทั้งในและต่างประเทศ (๕) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้อง หรือที่ได้รับมอบหมายข้อ ๑๐ กองยุทธศาสตร์และแผนงาน มีหน้าที่และอํานาจดังต่อไปนี้ (๑) เสนอแนะนโยบายและแผนการบริหารและพัฒนาการพลังงานของประเทศระดับมหภาคให้สอดคล้องกับแผนพัฒนาประเทศ (๒) ติดตาม ประเมินผล และรายงานผลการดําเนินงานตามนโยบายและแผนการบริหารและพัฒนาการพลังงานของประเทศ รวมทั้งแผนการลงทุนของรัฐวิสาหกิจด้านพลังงาน (๓) จัดทําแผนงาน แนวทางและกลยุทธ์ แผนงบประมาณ และแผนปฏิบัติการ รวมทั้งติดตามและประเมินผลการดําเนินงานของสํานักงาน (๔) ปฏิบัติงานในฐานะฝ่ายเลขานุการคณะกรรมการด้านนโยบายพลังงาน (๕) ศึกษา วิเคราะห์ข้อมูล และพัฒนาแนวทางความร่วมมือด้านนโยบายและแผนพลังงานระหว่างภาครัฐ เอกชน และองค์กรระหว่างประเทศ ทั้งกรอบทวิภาคี พหุภาคี (๖) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้อง หรือที่ได้รับมอบหมายข้อ ๑๑ ศูนย์เทคโนโลยีสารสนเทศและการสื่อสาร มีหน้าที่และอํานาจดังต่อไปนี้ (๑) สํารวจ ศึกษา วิเคราะห์ และจัดทําข้อมูลสารสนเทศพลังงาน รวมทั้งเป็นศูนย์ประสานงานบริหารจัดการข้อมูลสารสนเทศพลังงาน (๒) สํารวจ ศึกษา วิเคราะห์ และจัดทําประมาณการแนวโน้ม และการพยากรณ์ความต้องการพลังงานของประเทศ(๓) จัดทําและเผยแพร่สถิติข้อมูล และรายงานสถานการณ์พลังงานของประเทศ(๔) จัดทําและบริหารจัดการระบบข้อมูลด้านพลังงานและการเปลี่ยนแปลงสภาพภูมิอากาศภาคพลังงาน และระบบสารสนเทศของสํานักงาน (๕) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้อง หรือที่ได้รับมอบหมายผู้มีอํานาจลงนาม ให้ไว้ ณ วันที่ ๓๑ มกราคม พ.ศ. ๒๕๖๒ ศิริ จิระพงษ์พันธ์ รัฐมนตรีว่าการกระทรวงพลังงานหมายเหตุ หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่เป็นการสมควรปรับปรุงการแบ่งส่วนราชการและหน้าที่และอํานาจของสํานักงานนโยบายและแผนพลังงาน กระทรวงพลังงาน เพื่อให้สอดคล้องกับภารกิจที่ปรับเปลี่ยนและเหมาะสมกับสภาพของงานที่เปลี่ยนแปลงไป อันจะทําให้การปฏิบัติภารกิจตามหน้าที่และอํานาจมีประสิทธิภาพและประสิทธิผลมากยิ่งขึ้น จึงจําเป็นต้องออกกฎกระทรวงนี้